Zagreb, 30. svibnja 2018.

**Povjerenstvo za odlučivanje o sukobu interesa** **(u daljnjem tekstu: Povjerenstvo),** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Branka Šafrana, zamjenika općinskog načelnika Općine Kloštar Ivanić,** na 12. sjednici, održanoj 30. svibnja 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Branka Šafrana, zamjenika općinskog načelnika Općine Kloštar Ivanić, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Ivaplin d.o.o.**
2. **Poziva se dužnosnik Branko Šafran da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dužnosnik Branko Šafran je 2. srpnja 2017.g. povodom stupanja na dužnost zamjenika općinskog načelnika Općine Kloštar Ivanić Povjerenstvu podnio izvješće o imovinskom stanju te je dana 8. ožujka 2018.g. podnio ispravljeno izvješće o imovinskom stanju. Dužnosnik istu dužnost obnaša u prvom mandatu odnosno u razdoblju 2017.g. – 2021.g.

U navedenim izvješćima dužnosnik je naveo da volonterski obavlja funkciju člana Nadzornog odbora trgovačkog društva Ivaplin d.o.o., OIB 57676681803, sa sjedištem u Ivanić-Gradu, Moslavačka 13 od 23. lipnja 2014.g. Stoga je Povjerenstvo po službenoj dužnosti na temelju vlastitih saznanja pod brojem 711-U-1720-P-203/18-01-3 dana 28. svibnja 2018.g. otvorilo predmet P-203/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je i Branko Šafran povodom obnašanja dužnosti zamjenika općinskog načelnika Općine Kloštar Ivanić obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je izvršilo provjeru navedenih podataka uvidom u podatke sudskog registra Trgovačkog suda u Zagrebu te je utvrđeno da je pod matičnim brojem subjekta 800699684 upisano trgovačko društvo Ivaplin d.o.o. u kojem funkciju člana Nadzornog odbora od 23. lipnja 2014.g. u kontinuitetu obavlja Branko Šafran. Usporedbom podataka o OIB-u navedenim u izvješćima te podataka o OIB-u iz sudskog registra koji su jednaki, Povjerenstvo je utvrdilo da je navedeni član Nadzornog odbora zamjenik općinskog načelnika Općine Kloštar Ivanić. Jedan od osnivača istog poslovnog subjekta je i Općina Kloštar Ivanić.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava. Iz navedenih okolnosti proizlazi da je dužnosnik Branko Šafran obnašanjem dužnosti zamjenika općinskog načelnika Općine Kloštar Ivanić te istodobnim obavljanjem funkcije direktora, člana Nadzornog odbora trgovačkog društva Ivaplin d.o.o. počinio moguću povredu članka 14. stavka 1. ZSSI-a.

U postupku pred Povjerenstvom potrebno je utvrditi u kojem je razdoblju dužnosnik obavljao funkciju direktora trgovačkog društva Ivaplin d.o.o. te da li je za obavljanje navedene funkcije primao naknadu i koliko je ista iznosila. Potrebne podatke Povjerenstvo će pribaviti od trgovačkog društva Ivaplin d.o.o. te po potrebi od drugih državnih tijela.

Poziva se dužnosnik Branko Šafran da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Branko Šafran, elektronička dostava
2. Objava na internetskoj stranici Povjerenstva
3. Pismohrana